Borgtog vir 11 van metropolisie wat glo aanrand‘n Foto van een van die mans wat glo deur TMPD-beamptes aangerand is. Al 11 beamptes van die Tshwane-metropolisie (TMDP) wat vroeër die maand in hegtenis geneem is vir die beweerde aanranding van drie lede van die publiek is borgtog toegestaan. Tien van die groep van nege mansbeamptes en twee vrouebeamptes is Maandag in die Pretoriase landdroshof borgtog van R2 000 elk toegestaan. Die verdagtes is Lebogang Lekoadi (35), Busana Nhlanhla (43), Humbule Khadammbi (35), Clemens Mokabene (37), Lefalela Nelson Matuba (44), Kabelo Lenyai (29), Siphamanala Sibanyoni (29), Tshikani Dennis Valoyi (38), Phangani Chauke (34) en Edgar Chuene (41). Lumka Mahanjana, woordvoerder van die Nasionale Vervolgingsgesag (NVG), sê die elfde verdagte, Richard Masilela (45), is Dinsdag afsonderlik borgtog van R3 000 toegestaan weens ’n hangende korrupsiesaak teen hom in die Bronkhorstspruit-landdroshof. Die 11 beamptes is Vrydag in hegtenis geneem in verband met ’n voorval vroeër die maand waar drie lede van die publiek glo by ’n skutwerf in die Pretoriase middestad aangerand is. Maroela Media het vroeër berig die drie mense is glo aangerand toe hulle probeer het om ’n voertuig terug te kry wat op 2 Oktober deur TMPD-beamptes geskut is. Mahanjana sê een van die klaers, Bheki Shezi, het sy motor op 2 Oktober omstreeks 22:30 in Kerkstraat in die Pretoriase middestad geparkeer voordat die voertuig deur die TMPD geskut is. Shezi en twee vriende is toe na die metro se skutwerf om die voertuig te gaan haal. Veiligheidsbeamptes het die mans glo toegang tot die perseel geweier en die metropolisie om hulp genader. Dit is toe dat die beskuldigdes na bewering uitgekom en die klaers met onder meer sambokke aangerand het. Die TMPD se verweer is dat die mans met geweld die voertuig probeer terugkry het. Shezi en sy vriende is ná die voorval toegelaat om vir die voertuig te betaal en is met die motor vort, waarna hulle ’n klag van aanranding teen die beskuldigdes aanhangig gemaak het. Die onafhanklike polisieondersoekeenheid (Opod) ondersoek die voorval. Die groep metropolisiebeamptes sal na verwagting weer op 3 Desember in die hof verskyn.